“สมคิด” ลั่นรถไฟฟ้าทุกสายพร้อมประมูลใน H1/59 คาดมาตรการกระตุ้นศก.ชัดเจนตั้งแต่ Q4
"สมคิด จาตุศรีพิทักษ์" ลั่นรถไฟฟ้าทุกสายพร้อมประมูลใน H1/59 คาดมาตรการกระตุ้นเศรษฐกิจเริ่มเห็นความชัดเจนได้ตั้งแต่ Q4/58 ขณะที่มองว่าหากไม่เกิดสถานการณ์รุนแรงกับเศรษฐกิจจีน GDP ของไทยในปีนี้อาจจะเติบโตได้มากกว่า 3%
18 พ.ย. 2558

นายสมคิด จาตุศรีพิทักษ์ รองนายกรัฐมนตรี กล่าวในงานสัมมนา “Thailand Economic Outlook 2016” ว่า ปี 59 จะถือเป็นปีแห่งการลงทุนขนานใหญ่ของไทย หลังจากที่รัฐบาลได้เตรียมความพร้อมในด้านต่างๆ ไว้เพื่อเอื้อต่อการลงทุนแล้ว ดังนั้น จึงถึงเวลาที่เอกชนต้องลงทุนเพื่อช่วยกันผลักดันให้เศรษฐกิจเดินหน้า พร้อมระบุว่าในครึ่งปีแรกของปี 59 รถไฟฟ้าทุกสายจะต้องพร้อมประกวดราคา
“ปีหน้าถือเป็นปีแห่งการลงทุน รัฐบาลจัดทุกอย่างไว้พร้อมแล้ว…ถ้าไม่ลงทุนปีหน้า จะเก็บเงินไว้ทำไม” นายสมคิด กล่าว 
ขณะที่มาตรการต่างๆ ที่รัฐบาลได้ทยอยประกาศออกมาก่อนหน้านี้ คาดว่าจะเริ่มเห็นความชัดเจนได้ตั้งแต่ไตรมาส 4/58 ประกอบกับหากไม่เกิดสถานการณ์รุนแรงกับเศรษฐกิจจีนก็เชื่อว่า GDP ของไทยในปีนี้อาจจะเติบโตได้มากกว่า 3%